**კონკურსი უფროსკლასელთათვის**

2015-2016

 **„ზღაპრები და ლეგენდები ბებიას სკივრიდან“**

კონცეფცია

არამატერიალური მემკვიდრეობა საზოგადოების კულტურული ცხოვრების განუყოფელი ნაწილია და მოიცავს ზეპირსიტყვიერებას, როგორც კულტურული მემკვიდრეობის გამოსახვის საშუალებას, ადათ-წესებს, წარმოდგენისა და გამოსახვის ფორმებს, ცოდნასა და ჩვევებს - მათთან დაკავშირებულ საგნებსა და კულტურულ სივრცეებს, ყველაფერს, რაც ტრადიციულ კულტურას უკავშირდება, თაობიდან თაობას ცოდნის სახით გადაეცემა და გაფრთხილებასა და შენარჩუნებას, ხშირ შემთხვევაში კი დაცვასა და აღორძინებას საჭიროებს.

არამატერიალური კულტურის მნიშვნელობას ადასტურებს იუნესკოს მრავალწლიანი ძალისხმევა არამატერიალური კულტურის დაცვის და პოპულარიზაციის მიმართულებით. 2001 წელს იუნესკოს მიერ შექმნილ „მსოფლიო ზეპირი და ხელთუქმნელი შედევრების“ ნუსხაში, 19 ნიმუშს შორის ერთ-ერთი სწორედ ქართული მრავალხმიანობაა. 2013 წლის დეკემბერში იუნესკოს არამატერიალური კულტურული მემკვიდრეობის დაცვის კომიტეტმა წარმომადგენლობით ნუსხაში „ქვევრის ღვინის დაყენების უძველესი ქართული ტრადიციული მეთოდი“ აღიარა. 2015 წლის მარტში კომიტეტს განსახილველად წარედგინა ეროვნული ძეგლი „ქართული ანბანის სამი სახეობის ცოცხალი კულტურა“. განხილვის შედეგები 2016 წლის ბოლოს გახდება ცნობილი.

საერთაშორისო აღიარების უპირველესი წინაპირობა არამატერიალური კულტურული მემკვიდრეობის ეროვნულ და ადგილობრივ დონეზე დაცვა და გაფრთხილებაა. ამ სფეროს წარმატებული დაცვისათვის კი უმნიშვნელოვანესია ახალგაზრდების აქტიური ჩართულობა ტრადიციების მოძიების, ფიქსაციისა და დაცვისათვის.

უფროსკლასელთა კონკურსი უკვე მეოთხედ ტარდება და წარმატებულ ტრადიციად ჩამოყალიბდა. წლევანდელი კონკურსის თემა **„ზღაპრები და ლეგენდები ბებიას სკივრიდან“** სკოლის მოსწავლეების ინტელექტუალური რესურსის ჩართულობის კიდევ ერთი, შესანიშნავი საშუალებაა არამატერიალური კულტურული მემკვიდრეობის დაცვასთან დაკავშირებული საკითხების გადაწყვეტაში.

**კონკურსის მიზანია:** საჯარო და კერძო სკოლების მოსწავლეების, მათი ოჯახის წევრების, პედაგოგებისა და ადგილობრივი თემის ჩართვა საქართველოს სხვადასხვა კუთხეში ჯერ კიდევ არსებული ზეპირსიტყვიერების ნიმუშების - ზღაპრების, ლეგენდების, იგავების შემორჩენილი და ნაკლებად ცნობილი ნიმუშების მოძიებასა და ფიქსაციაში.

კონკურსში მონაწილეობა შეუძლიათ სკოლის მოსწავლეებს - ინდივიდუალურად და ჯგუფურად, განურჩევლად ასაკისა, პედაგოგის ხელმძღვანელობით, როგორც დამოუკიდებლად, ასევე სკოლებში შიდა შერჩევის წესით. სავალდებულოა ნიმუშის აღწერილობას თან ახლდეს მოსწავლეების მიერ შესრულებული ილუსტრაციები.

**ჩატარების ვადა:** კონკურსის ჩატარდება 2015 წლის ნოემბრიდან 2016 წლის მაისამდე. ინფორმაცია კონკურსის თაობაზე გავრცელდება გაზეთ „ახალი განათლებით“, ტელევიზიებითა და სხვა საინფორმაციო საშუალებებით.

**განხორციელების მეთოდოლოგია:** კონკურსი ჩატარდება ორ ეტაპად. პირველ ეტაპზე ელ. მისამართზე aramaterialuri@yahoo.com წარმოდგენილი იქნება ნიმუშის (ნიმუშების) ზედმიწევნით ზუსტი აღწერა და ილუსტრაციები. საინტერესო იდეების ავტორები გადავლენ მეორე ტურში, სადაც დარგის ექსპერტების დახმარებით მიიღებენ რეკომენდაციებს აღწერილი ნიმუშის მართლწერასა თუ სტილთან, ასევე ილუსტრაციებთან დაკავშირებით. კონკურსის ყველა მონაწილეს მიენიჭება „არამატერიალური კულტურული მემკვიდრეობის ქომაგის“ წოდება. ექსპერტების კონსულტაციების გათვალისწინებით, შესწორებული და შერჩეული ნიმუშების მიხედვით, საქართველოს კულტურული მემკვიდრეობის დაცვის ეროვნული სააგენტო გამოსცემს ილუსტრირებულ კრებულს, რომელიც სხვა სამახსოვრო საჩუქრებთან ერთად გამარჯვებულ მოსწავლეებს გადაეცემათ. ნაშრომები გამოქვეყნდება გაზეთ „ახალი განათლების“ ფურცლებზე, გაშუქდება მას. მედიის საშუალებით.

ელემენტზე მუშაობა გულისხმობს მასალაზე მუშაობის ამსახველ ფოტო, აუდიო და ვიდეო მასალის მომზადებასაც.

საქართველოს კულტურული მემკვიდრეობის დაცვის ეროვნული სააგენტოს

იუნესკოსა და საერთაშორისო ურთიერთობების სამსახური

**კონკურსი უფროსკლასელთათვის**

**„ზღაპრები და ლეგენდები ბებიას სკივრიდან“**

კულტურული მემკვიდრეობის დაცვის ეროვნული სააგენტო საქართველოს კულტურისა და ძეგლთა დაცვის, საქართველოს განათლებისა და მეცნიერების, გაზეთის „ახალი განათლება“ და სხვა პარტნიორი ორგანიზაციების მხარდაჭერით აცხადებს კონკურსს თემაზე -

**„ ზღაპრები და ლეგენდები ბებიას სკივრიდან“ .**

კონკურსის მიზანია:

* გამოავლინოს დღემდე, უხუცესების მეხსიერებაში შემონახული სხვადასხვა კუთხის უძველესი ზღაპრები და ლეგენდები, ზეპირსიტყვიერების სხვა ნიმუშები,
* გაზარდოს საზოგადოების, განსაკუთრებით ახალგაზრდების ინტერესი მათი კუთხის არამატერიალური მემკვიდრეობის მიმართ,
* ჩართოს საქართველოს ახალი თაობა არამატერიალური მემკვიდრეობის ნიმუშების მოძიებასა და ფიქსაციაში,
* გაუღვივოს მათ ინტერესი წინაპრების კულტურისა და შემოქმედებისადმი.

**კონკურსი მოეწყობა ორ ტურად:**

**პირველი ტური -**

გულისხმობს სკოლაში, მოსწავლეთა ნამუშევრების პირველად სელექციას, რომელიც სკოლის ადმინისტრაციის მიერ საკონკურსო პირობების ყველა ნორმის დაცვით იქნება შერჩეული და გადმოგზავნილი მითითებულ ელ.მისამართზე (იხ. საკონკურსო ნიმუშის წარდგენის ფორმა) საჭიროების შემთხვევაში, სკოლის ხელმძღვანელობამ თავად უნდა გაუწიოს მოსწავლეს ტექნიკური დახმარება.

**თითოეული ნაშრომი უნდა მოიცავდეს:**

1. **ვორდის ფაილში დაწერილ საკონკურსო ნამუშევარს**
2. **მოსწავლეების მიერ მოთხრობილი ამბის მიხედვით ცალკე შესრულებულ (დახატული, გამოძერწილი, კონსტრუირებული და სხვ.) ილუსტრაციებს და მათი მაღალი ხარისხით გადაღებულ ფოტოებს (რაოდენობა შეზღუდული არ არის). ფოტოები უნდა გადმოიგზავნოს ვორდის ფაილში შესრულებულ ნაწერთან ერთად jpg ფორმატში.**
3. **ელემენტზე მუშაობის ამსახველ ფოტო-მასალას, გადმოგზავნილი ასევე jpg ფორმატით.**
4. **ვორდის ფაილში დაწერილი ნაშრომი გაფორმებული უნდა იყოს მონაწილის მიერ შესრულებული ილუსტრაციების ფოტოებით, რათა ნამუშევრების გადარჩევისას კომისიის წევრებს გაუადვილდეთ მათი შეფასება.**

***სასურველია* ნიმუში ჩაიწეროს თქვენი რეგიონის (სოფლის, ქალაქის, ქუჩის, უბნის, ოჯახის, და ა.შ.) მკვიდრი მოსახლისაგან.**

 **სასურველია მოძიებული და ჩაწერილი ნიმუში ფართე საზოგადოებისთვის ნაკლებად იყოს ცნობილი.**

სკოლის შიდა შერჩევის შედეგად შერჩეული საუკეთესო ერთი ან რამდენიმე ნიმუში სკოლამ უნდა გადმოაგზავნოს:

* კულტურული მემკვიდრეობის დაცვის ეროვნულ სააგენტოში ელ.ფოსტაზე aramaterialuri@yahoo.com
* ან, გაზეთ „ახალი განათლების“ რედაქციაში,
* ან, მოგვაწოდოს ფოსტით „საქართველოს კულტურული მემკვიდრეობის დაცვის ეროვნული სააგენტო“ მისამართზე (თბილისი, 0105, თაბუკაშვილის ქ. 5)

საინტერესო ნაშრომების ავტორები მონაწილეობას მიიღებენ მეორე ტურში.

**მეორე ტური**

მეორე ტურში გადასული მოსწავლეები, კონკურსის ორგანიზატორების შენიშვნების გათვალისწინებით ჩაასწორებენ ნიმუშებს და ხელახლა გადმოგზავნიან მათ კონკურსის გამარჯვებულის გამოსავლენად.

გამარჯვებული ნიმუშების მიხედვით შედგება ილუსტრირებული კრებული, რომელიც გამოიცემა კულტურული მემკვიდრეობის დაცვის ეროვნული სააგენტოს მიერ და საჩუქრად გადაეცემათ ავტორებსა და კონკურსში მონაწილე სკოლებს, ასევე სხვა დაინტერესებულ ორგანიზაციებს.

გამარჯვებული ავტორი (სკოლა, მასწავლებელი, მოსწავლე), საქართველოს კულტურული მემკვიდრეობის დაცვის ეროვნული სააგენტოს მიერ დაჯილდოვდება საგანგებო სიგელით და მიიღებს „არამატერიალური კულტურული მემკვიდრეობის ქომაგი“-ს წოდებას. ნამუშევრები აგრეთვე გამოქვეყნდება გაზეთ „ახალ განათლებაში“ . გაშუქდება მას. მედიით.

**საკონკურსო ნიმუშის წარდგენის ფორმა:**

1. არამატერიალური კულტურული მემკვიდრეობის ნიმუში - *დასახელება*
2. იდეის ავტორი - *სახელი, გვარი*
3. ხელმძღვანელი პედაგოგი - *სახელი, გვარი, საკონტაქტო ინფორმაცია (ტელ. ელ. მისამართი)*
4. ქალაქი(რაიონი,სოფელი) და სკოლის სრული დასახელება
5. სკოლის დირექტორი - *სახელი, გვარი, საკონტაქტო ინფორმაცია (ტელ. ელ. მისამართი)*
6. არამატერიალური კულტურული მემკვიდრეობის ნიმუშის სხვა დასახელება (რამოდენიმე დასახელების შემთხვევაში მიუთითეთ ყველა სათაური და დაურთეთ კომენტარი)
7. **ნიმუშის აღწერა**

*აღწერისათვის უპასუხეთ შემდეგ კითხვებს:*

* რას წარმოადგენს თქვენ მიერ შერჩეული არამატერიალური კულტურული მემკვიდრეობის ნიმუში (ზღაპარი, იგავი, თქმულება, ლეგენდა და ა.შ.) - *მოკლე განმარტება ნიმუშის შესახებ;*
* ნიმუშის სახელწოდება *(აგრეთვე, მიუთითეთ თუ არის ცნობილი თქვენ მიერ აღწერილი ნიმუშის განსხვავებული, სხვა სახელწოდება);*
* ნიმუშის ჩაწერის აღწერილობა - *სად, როდის, რისთვის და ვის მიერ იქნა მოთხრობილი და ჩაწერილი ეს ნიმუში და ვისგან აქვს მოსმენილი თავად მის მთხრობელს;*
* ტრადიციულად რა დროს, რა შემთხვევაში ჰყვებოდნენ მას *(ასეთის არსებობის შემთხვევაში, აღწერეთ გარემოება, როდესაც ჰყვებოდნენ ამ კონკრეტულ ნიმუშს)*
* *რას უკავშირდებოდა აღნიშნული ამბის თხრობა/გამოყენება/შესრულება;*
* *რა ატრიბუტები უკავშირდება/თან ახლავს მის თხრობას/გამოყენებას/შესრულებას -(ასეთის არსებობის შემთხვევაში დააფიქსირეთ ფოტოზე);*
* *სხვა პირობები, რომელიც აუცილებელია აღნიშნული ნიმუშის თხრობის დროს;*
* *რა როლი ენიჭება თქვენ მიერ შერჩეულ ნიმუშს საზოგადოების კულტურულ, ან რელიგიურ, ან ყოველდღიურ ცხოვრებაში.* *დაასაბუთეთ შემოთავაზებული ნიმუშის მნიშვნელობა (უნიკალობა ან ორიგინალობა) პირადად თქვენთვის (რეგიონისთვის, სოფლისთვის, ოჯახისთვის, სკოლისთვის...), საზოგადოებისათვის.*
* ***აღწერეთ თავად ნიმუში***

**სასურველია სიტყვების საერთო რაოდენობა არ იყოს 500 სიტყვაზე ნაკლები.**

სპეფიციკის გათვალისწინებით, წარმოდგენილ ნაშრომს უნდა ახლდეს შესაბამისი თვალსაჩინო მასალა: ფოტო, ვიდეო (შესაძლებლობის შემთხვევაში), ასევე ჩანახატი, ჩანახაზი, შაბლონი, სქემა, ესკიზი და სხვა თვალსაჩინო მასალა.

ნამუშევრებს, სპეციალისტებთან ერთად განიხილავენ არამატერიალური კულტურული მემკვიდრეობის ექსპერტები.

გადმოგზავნის ვადაა 2016 წლის 20 მარტი.

*გვეკონტაქტეთ:* სამუშაო დღეებში

(32)298-39-24, – 13სთ-დან -15სთ-მდე

ან 599 08 40 03; 599 08 40 14;

aramaterialuri@yahoo.com

მაკა თაქთაქიშვილი, სალომე ხმიადაშვილი, კოტე ნაცვლიშვილი,

*საქართველოს კულტურული მემკვიდრეობის დაცვის ეროვნული სააგენტოს იუნესკოსა და საერთაშორისო ურთიერთობების სამსახურის არამატერიალური მემკვიდრეობის განყოფილება.*